b'\n_START_ARTICLE_\nRichard Chamberlain\n_START_SECTION_\nMlada leta\n_START_PARAGRAPH_\nRichard Chamberlain se je rodil leta 1934 v Beverly Hillsu v Kaliforniji materi Elsi Winnifred in o\xc4\x8detu Charlesu Aixomu Chamberlainu, ki je delal kot prodajalec. O\xc4\x8de je veliko pil in se zato psihi\xc4\x8dno zna\xc5\xa1al nad \xc5\xbeeno in obema otrokoma, Richardom in starej\xc5\xa1im bratom Billyjem, zato sta bila fanta bolj navezana na mater. Pred drugo svetovno vojno se je dru\xc5\xbeini pridru\xc5\xbeila babica, ki je bila vnukoma v oporo. Leta 1952 je Richard uspe\xc5\xa1no zaklju\xc4\x8dil Beverly Hills High School in se pozneje, tudi po zaslugi babi\xc4\x8dinega prigovarjanja, vpisal na Pomona College.\n_START_SECTION_\nKariera\n_START_PARAGRAPH_\nChamberlain je soustanovil gledali\xc5\xa1ko losangele\xc5\xa1ko skupino losangele\xc5\xa1ko Company of Angels. V poznih petdesetih letih 20. stoletja se je za\xc4\x8del pojavljati v televizijskih serijah. V svoji prvi vlogi je nastopil kot poro\xc4\x8dnik Dave Winslow v epizodi Chicota Landing, ki je bila del uspe\xc5\xa1ne serije Riverboat na programu NBC (National Broadcoasting Company)._NEWLINE_Leta 1961 je za\xc4\x8del nastopati v seriji Dr. Kildare, v kateri je igral glavno vlogo, ki ga je izstrelila med zvezde. Ob njem je pomembno vlogo v seriji odigral tudi igralec Raymond Massey. V tem \xc4\x8dasu se je pokazal tudi Chamberlainov pevski talent, tako da je v zgodnjih \xc5\xa1estdesetih letih 20. stoletja posnel nekaj hitov. Eden prvih je bila glavna tema serije Dr. Kildare z naslovom Three Stars Will Shine Tonight, ki se je uvrstila na 10. mesto na Billboardovi lestvici vro\xc4\x8dih 100. Zadnjo epizodo serije so posneli leta 1966. Takrat je Chamberlain za\xc4\x8del nastopati na gledali\xc5\xa1kih odrskih deskah. Tam je leta istega leta nastopal z Mary Tyler Moore in Priscillo Lopez v neuspe\xc5\xa1nem Broadwayskem muzikalu Zajtrk pri Tiffanyju. Na Broadway se je vrnil \xc5\xa1ele desetletja kasneje in nastopil v muzikalih My Fair Lady in Moje pesmi, moje sanje._NEWLINE_Proti koncu \xc5\xa1estdesetih let 20. stoletja je pre\xc5\xbeivel dolo\xc4\x8deno obdobje v Angliji, kjer je igral v repertoarnem gledali\xc5\xa1\xc4\x8du. Po igri v BBC-jevi adaptaciji zgodbe Portrait of a Lady je postal priznan igralec. Leta 1969 je skupaj s Katharine Hepburn zaigral v filmu The Madwoman of Chaillot. V \xc4\x8dasu bivanja v Angliji je igral v Birminghamskem repertoarnem gledali\xc5\xa1\xc4\x8du in tam odigral naslovno vlogo v Hamletu. S tem je postal prvi Ameri\xc4\x8dan po Johnu Barrymoru leta 1929, ki je igral Hamleta v tem gledali\xc5\xa1\xc4\x8du. Prejel je odli\xc4\x8dne kritike, kar mu je spet odprlo pot na televizijo._NEWLINE_V sedemdesetih letih 20. stoletja je Chamberlain postal uspe\xc5\xa1en igralec s pomembnej\xc5\xa1imi vlogami v naslednjih filmih: The Music Lovers (1970), Lady Caroline Lamb (1973), Trije mu\xc5\xa1ketirji (1973), The Lady\'s Not for Burning (1974), The Towering Inferno (1974) in The Count of Monte Cristo (1975). Leta 1976 je spet pokazal svoj pevski talent v muzikal verziji zgodbe o Pepelki, In The Slipper and the Rose, kjer je zaigral ob Gemmi Craven. Sledila sta filma The Man in the Iron Mask (1977) in The Last Wave (1977)._NEWLINE_Pozneje, v poznih sedemdesetih in zgodnjih osemdesetih letih 20. stoletja je nastopil v ve\xc4\x8d uspe\xc5\xa1nih televizijskih miniserijah, s \xc4\x8dimer si je pridobil naziv Kralj miniserij. "Med drugim je nastopil v miniserijah Centennial (1978\xe2\x80\x9379), \xc5\xa0ogun (1980), in Pesem ptic trnovk (1983). V slednji je nastopil kot o\xc4\x8de (pozneje kardinal) Ralph de Bricassart. Glavni vlogi sta ob njem odigrali Rachel Ward in Barbara Stanwyck. Glavno vlogo v \xc5\xa0ogunu bi moral najprej odigrati Sean Connery, ki pa jo je moral zaradi drugih obveznosti zavrniti. Leta 1985 je odigral glavno vlogo v filmu King Solomon\'s Mines, kjer je ob njem zaigrala takrat \xc5\xa1e vzhajajo\xc4\x8da zvezda Sharon Stone. Tri leta pozneje, leta 1988, je odigral glavno vlogo v televizijski razli\xc4\x8dici filma The Bourne Identity.\n_START_SECTION_\nPo letu 1990\n_START_PARAGRAPH_\nPo letu 1990 je Chamberlain igral ve\xc4\x8dinoma v televizijskih filmih, na gledali\xc5\xa1kem odru in tudi kot gostujo\xc4\x8di igralec v nekaterih serijah, na primer The Drew Carey Show in Will & Grace. Nastopil je tudi v Broadwayevi o\xc5\xbeivitvi dela My Fair Lady med letoma 1993 in 1994. Leta 2006 je nastopil kot gostujo\xc4\x8di igralec v eni epizodi britanske serije Hustle. Leta 2007 je gostoval tudi v 80. epizodi (8. epizodi 4. sezone) serije Razo\xc4\x8darane gospodinje, kjer je odigral vlogo Glena Wingfielda, o\xc4\x8dima gospodinje Lynette Scavo. V letih 2008 in 2009 je upodobil kralja Arturja v muzikalu Spamalot. Leto pozneje (2010) je nastopil kot gostujo\xc4\x8di igralec v serijah Zado\xc5\xa1\xc4\x8denje in Chuck. Nastopil je tudi v nekaj epizodah serije Bratje in sestre. Pojavil se je tudi v filmu We Are the Hartmans leta 2011. Leta 2012 se je pojavil v igri The Heiress v vlogi dr. Sloperja.\n_START_SECTION_\nZasebno \xc5\xbeivljenje\n_START_PARAGRAPH_\nV za\xc4\x8detku sedemdesetih let 20. stoletja je bil Chamberlain v kraj\xc5\xa1i zvezi s televizijskim igralcem Wesleyjem Eurejem. Leta 1977 je spoznal skoraj 20 let mlaj\xc5\xa1ega igralca, scenarista in producenta Martina Rabbetta, s katerim se je spustil v dolgoletno zvezo. Na Havajih sta sklenila civilno zvezo in tam \xc5\xbeivela med letoma 1986 in 2010. Skupaj sta nastopila v filmu Allan Quatermain and the Lost City of Gold, v katerem sta upodobila brata Allana in Robesona Quatermaina. Leta 2010 se je Chamberlain vrnil v Los Angeles in Rabbetta za\xc4\x8dasno pustil na Havajih. Svojo homoseksualnost je po dolgih letih govoric javno priznal leta 2003 v svoji avtobiografiji Shattered Love.\n_START_SECTION_\nNagrade\n_START_PARAGRAPH_\nLeta 1962 je Richard Chamberlain prejel nagrado zlato jabolko za najbolj\xc5\xa1ega igralca. Leto pozneje je prejel prvi zlati globus za najbolj\xc5\xa1ega mo\xc5\xa1kega televizijskega igralca za svojo vlogo v seriji Dr. Kildare. Prejel je tudi nagrado photoplay za najbolj popularno mo\xc5\xa1ko zvezdo tri zaporedna leta (od 1962 do 1964)._NEWLINE_Leta 1980 je znova prejel zlato jabolko za mo\xc5\xa1ko zvezdo leta. Leto pozneje je prejel tudi drugi zlati globus za svojo vlogo v seriji \xc5\xa0ogun. Leta 1982 je prejel tudi nagrado Clavell de Plata na Sitgesu, mednarodnem katalonskem filmskem festivalu. To nagrado je prejel kot najbolj\xc5\xa1i igralec za vlogo v filmu Poslednji val. Leta 1984 je \xc5\xa1e tretji\xc4\x8d prejel zlati globus, tokrat za svojo vlogo v miniseriji Pesem ptic trnovk. Leta 1985 je na \xc5\xa0vedskem prejel nagrado Aftonbladet TV Prize za najbolj\xc5\xa1ega tujega televizijskega igralca._NEWLINE_12. marca 2011 je v Nem\xc4\x8diji prejel nagrado Steiger za dose\xc5\xbeke v umetnosti.'